Duelul dintre FCSB și CSA Steaua din tribunale pare fără sfârșit, iar noi spețe apar permanent. Florin Talpan nu renunță la visul lui de a o distruge pe formația lui Gigi Becali, care a câștigat titlul și a celebrat cu marca „27“.
Florin Talpan își dorește dreptate pentru marca și palmaresul „Steaua București“, iar pentru asta face sacrificii. Juristul discuta anterior, în exclusivitate pentru FANATIK, despre documentele pe care le va trimite.
„Va mai dura puțin. Pe 22 mai e ultima zi în care pot să trimit documentele. Luni (n.r. 20 mai) le trimit cu poșta DHL. Nu aș putea să vă spun exact când se va da o decizie pentru că ei au alte proceduri acolo.
Cred că o să mai dureze ceva, dar oricum vom câștiga. Treaba lor că au deschis acest proces. Ei asta fac, deschid o grămadă de procese să amâne inevitabilul. FCSB-ul poate să facă ce vrea, să meargă unde vor ei, nu au nicio șansă”, a spus Florin Talpan, în exclusivitate.
Din informațiile FANATIK, Florin Talpan a trimis documentele prin firma de curierat DHL, într-un colet de 5 kilograme. Costul trimiterii pachetului la EUIPO a fost acoperit chiar de jurist, din propriul portofel.
Juristul a scos din buzunar 780 de lei pentru a trimite pachetul plin de documente către organismul european. Conform acestuia, documentele, care atestau că Steaua a folosit mărcile comerciale, trebuiau trimise până pe data de 22 mai.
Florin Talpan a dezvăluit că șansele clubului CSA Steaua de a promova sunt infime, deși sunt soluții. Juristul a spus că faptul că nu este comandantul clubului armatei îngreunează situația, altfel ar fi fost mai ușor.
”În acest moment, șansele sunt minime ca echipa să primească drept de promovare. Nu sunt comandant acolo, dacă aș fi aș avea alte soluții, nu am ce să fac. Orice asociere la ora actuală este exclusă pentru că se poate ajunge la ce s-a întâmplat în 1998.
După ce Steaua a ajuns în Liga 2 am făcut tot felul demersuri pentru a modifica Legea Sportului și pentru a putea promova. Mai am și alte soluții, dar nu vreau să le spun public pentru că sunt oameni în minister care îmi fură ideile”, a declarat Talpan.